Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva 
mestskej časti Bratislava-Petržalka
konaného dňa 25. septenmbra 2007

	Materiál číslo:  73/2007

K bodu: Návrh na určenie právomocí starostu Mestskej časti Bratislava-
              Petržalka a okruhov úkonov a činností, ktoré sú oprávnení vykonávať 
              jeho zástupcovia.

Predkladá:                                                         Návrh uznesenia : 
	Milan Ftáčnik                                                     Miestne zastupiteľstvo mestskej časti 
          starosta                                                               Bratislava-Petržalka 

								   s c h v a ľu j e 
	 Prerokované :    				    	
	 v miestnej rade 				   predložený materiál 			dňa 11.9.2007                                                   

Spracoval:
Milan Ftáčnik
starosta              

Dôvodová správa

      Otázky zastupovania starostu obce vo všeobecnosti rieši zákon č. 369/1990 Zb. o obecnom zriadení v znení neskorších predpisov a v prípade zastupovania starostu mestskej časti zákon č. 377/1990 Zb. o hlavnom meste SR Bratislave v znení neskorších predpisov a Štatút hl. mesta SR Bratislavy v znení neskorších zmien a doplnkov. 

	Novela zákona o hlavnom meste č. 255/2007 Z.z. od 1.7. 2007 novým spôsobom upravila zastupovanie starostu, pretože zmenila doterajšiu dikciu zákona, podľa ktorej zástupca zastupoval starostu bez ohľadu na to, či starosta bol prítomný na dikciu, že ho zastupuje v jeho neprítomnosti, tak ako to upravuje aj zákon o obecnom zriadení. Súčasne sa zmenilo aj znenie, podľa ktorého doteraz miestne zastupiteľstvo na návrh starostu určovalo, ktoré právomoci starostu nesmie jeho zástupca vykonávať, nová dikcia od 1.7. hovorí, že miestne zastupiteľstvo na návrh starostu určí právomoci starostu, ktoré vykonáva jeho zástupca (myslí sa v čase, keď ho zastupuje). Toto zohľadňuje prvá časť návrhu aj u prvého zástupcu aj zástupkyne starostu.

	Druhá časť návrhu sa opiera o dikciu §13b ods. 3 zákona o obecnom zriadení, ktorý platí aj pre mestskú časť Bratislava-Petržalka, podľa ktorej miestne zastupiteľstvo ustanoví okruhy úkonov a činností, ktoré vykonáva zástupca starostu (myslí sa, aj v čase, keď je starosta prítomný).

      V mestskej časti Bratislava-Petržalka miestne zastupiteľstvo zvolilo dvoch zástupcov starostu, z  toho jedného ako prvého zástupcu. Predložený návrh zohľadňuje túto skutočnosť, s tým, že kompetencie prvého zástupcu starostu obsahujú aj ustanovenie pre prípad, že starostovi zanikne mandát pred uplynutím funkčného obdobia, v súlade s §13b ods. 5 zákona o obecnom zriadení. 

Návrh na určenie
právomocí starostu Mestskej časti Bratislava-Petržalka a okruhov úkonov a činností,
ktoré sú oprávnení vykonávať jeho zástupcovia.

     	Miestne zastupiteľstvo mestskej časti Bratislava-Petržalka  podľa § 17 ods. 5  zákona SNR č. 377/1990 Zb. o hlavnom meste SR Bratislave v znení neskorších predpisov a podľa čl. 29 Štatútu hl. mesta SR Bratislavy v znení neskorších zmien a dodatkov určuje právomoci starostu a podľa § 13b ods. 3 zákona SNR č. 369/1990 Zb. o obecnom zriadení v znení neskorších predpisov ustanovuje okruhy úkonov a činností, ktoré  sú oprávnení vykonávať  zástupcovia starostu.

1/ Prvý zástupca starostu:

A/ V čase neprítomnosti starostu vykonáva nasledovné právomoci starostu:
a) vykonáva správu mestskej časti v rozsahu, ktorý mu určí starosta.
b) zastupuje mestskú časť vo vzťahu k štátnym orgánom, k právnickým a fyzickým osobám
c) podpisuje listiny mestskej časti podľa poverenia starostu, okrem rozhodnutí v správnom konaní.

B/ Ak zanikne mandát starostu pred uplynutím funkčného obdobia, plní úlohy starostu    
     v plnom rozsahu v zmysle právnych predpisov.  

C/ V čase prítomnosti starostu 
	a) metodicky usmerňuje oblasti činnosti:          
-	financií, majetku a miestnych daní,
-	podnikateľských aktivít,
-	ochrany a tvorby životného prostredia,
-	územného plánu, výstavby,  investícii a dopravy
b) zastupuje mestskú časť vo vzťahu k štátnym orgánom, k právnickým a fyzickým osobám, ak ho tým starosta v jednotlivých prípadoch poverí
c) sleduje plnenie uznesení miestnej rady a miestneho zastupiteľstva v oblastiach činnosti podľa písm. a) a koordinuje prácu komisií v týchto oblastiach
d) dáva stanoviská k materiálom predkladaným do porady starostu
e) vypracováva a predkladá návrh na úpravu platu a návrh na odmeny starostu a miestneho kontrolóra
f) plní úlohy podľa Organizačného poriadku mestskej časti.
2/  Zástupkyňa starostu  

A/ V čase neprítomnosti starostu a neprítomnosti prvého zástupcu vykonáva nasledovné právomoci starostu:
a) vykonáva správu mestskej časti v rozsahu, ktorý jej určí starosta.
b) zastupuje mestskú časť vo vzťahu k štátnym orgánom, k právnickým a fyzickým osobám
c) podpisuje listiny mestskej časti podľa poverenia starostu, okrem rozhodnutí v správnom konaní.

B/ V čase prítomnosti starostu 
	a) metodicky usmerňuje oblasti činnosti:          
    -   sociálnych vecí a zdravotníctva,
    -   bytových vecí, 
        -   predškolských zariadení a základných škôl,
    -   kultúry a športu
    -   využívanie majetku, týkajúceho sa uvedených oblastí

b) zastupuje mestskú časť vo vzťahu k štátnym orgánom, k právnickým a fyzickým osobám, ak ju tým starosta v jednotlivých prípadoch poverí
c) sleduje plnenie uznesení miestnej rady a miestneho zastupiteľstva v oblastiach činnosti podľa písm. a) a koordinuje prácu komisií v týchto oblastiach
d) dáva stanoviská k materiálom predkladaným do porady starostu
e) plní úlohy podľa Organizačného poriadku mestskej časti

 Bratislava, 22.8.2007